J. Jasovský, poslanec: (2004-10-27):
Pôjdem priamo k paragrafom, ktoré sú v uvedenom zákone navrhnuté, skúsim mať niekoľko otázok a na základe tých odpovedí, ktoré očakávam od pána ministra, sa budem rozhodovať, akým spôsobom budeme hlasovať dnes v parlamente. Paragraf 2 hovorí o prioritnom infraštruktúrnom majetku. Nie je to nič nové, tento pojem bol vymyslený v súvislosti so zákonom o transformácii letísk, potom transformácii železníc, použili sme tento pojem pri transformácii Slovenskej pošty na akciovú spoločnosť a dnes je tento pojem použitý aj v tomto návrhu zákona. Je definované, čo je teda prioritným infraštruktúrnym majetkom, v návrhu tohto zákona sa však neuvádza, komu budú patriť súbehy s diaľnicou, respektíve cestou pre motorové vozidlá, pretože tieto sú v súčasnosti na niektorých úsekoch od 1. 7. tohto roka, 2004, podľa zákona č. 558, spoplatnené. Nie je však špecifikované, čo bude s vybranými úsekmi ciest prvej triedy, ktoré sú v súčasnosti spoplatnené. Aký bude postup v prípade rozširovania spoplatnenia ciest prvej triedy, táto otázka bude zrejme otázkou budúcich rokov a nakoniec v návrhu, v časti zákona, ktorý hovorí o finančnom fungovaní tejto spoločnosti, sa s týmto problémom aj počíta. V bode 4 v § 2 sa uvádza, že prioritný majetok nie je možné ponechať do výpožičky, súčasti diaľnic, a tak ďalej, doba určitá 30 rokov, treba však tieto súčasti jednoznačne definovať, o čo teda ide, aby neskôr nemohlo dôjsť k zámene pojmov, nech vieme, čo je možné dať do nájmu. Ide napríklad aj o parkoviská, ktoré patria k diaľniciam alebo k cestám pre motorové vozidlá? V akom majetku budú napríklad tieto zariadenia vymenované. Na to zákon neodpovedá. Paragraf 4, to je založenie a vznik diaľničnej spoločnosti, na založenie sa použije prioritný investičný infraštruktúrny majetok, súhlas osobitného zákona sa nevyžaduje, majetok bude musieť byť presne evidovaný a k tomu vykonané všetky právne kroky, ale teda otázka, napríklad kataster ohľadom vysporiadania majetku, nie je určený termín v prípade ciest prvej triedy, ktoré sú v koridoroch budúcich diaľnic. Z akých peňazí sa budú tieto vykupovať, ak viem, že len v oblasti Košíc, a o tom, myslím, že hovoril aj pán predrečník, je potrebná suma, ak si dobre pamätám z minulého zákona o štátnom rozpočte, je potrebná suma okolo 800 miliónov korún len v rámci jedného kraja, krát osem krajov, je to číslo veľmi veľké. Bod 2, predmetom je účtovne oddelená a tak ďalej, uvádza návrh zákona. Skôr by ma zaujímala taká ľudská otázka, Slovenská správa ciest len na území mesta Bratislavy vlastní niekoľko budov. Pýtam sa, prečo práve diaľničná spoločnosť bude sedieť hneď v budove na Miletičovej ulici, ktorá je teda kvalitná budova, prečo si štát neponechá budovy, ktoré sú v lepšom stave a nechá ich vo svojom vlastníctve, a diaľničná spoločnosť ako predmet podnikania sa nepresunie do niektorých budov, ktoré sú v horšom stave, ktoré sú však bližšie napríklad k strategickým veciam súvisiacim s diaľničnou spoločnosťou, napríklad, ja neviem, budova, ktorá je síce horšia, ale je možné použiť ju aj pre diaľničnú spoločnosť, budova Na poliankach. Určenie hodnoty nepeňažného vkladu, § 5, tam sa teda hovorí, aká je hodnota nepeňažného vkladu, akým spôsobom sa bude táto hodnota zisťovať. Chcem len poznamenať, pozor na neprimerané nadhodnotenie alebo podhodnotenie, skôr by som mal návrh, aby vzniklo viacej nezávislých znaleckých posudkov, aby sa predišlo možnému manipulovaniu so štátnym majetkom, ktorý sa bude delimitovať do tejto spoločnosti, ktorá vzniká. Takisto mi nie je celkom jasná výška rezervného fondu, odkiaľ sa zoberú tieto finančné prostriedky v miere ročného rozpočtu. Upozorňujem, že aj veci, ktoré slúžia na správu, údržbu opráv, rozvoj diaľnic alebo aj na cesty pre motorové vozidlá, majú určitú hodnotu, ktorú by bolo tiež potrebné vyčísliť a nejakým prevodom odovzdať. Paragraf 7, dátum vzniku Diaľničnej spoločnosti. V tom čase na ňu prechádzajú všetky práva a povinnosti a tak ďalej. Tu skôr by ma zaujímala odpoveď na otázku, nie je jednoznačne uvedené, či všetci súčasní zamestnanci Slovenskej správy ciest prejdú na novej organizácie. Hovorí sa o nejakom zvyšku. Čo to je zvyšok, čo bude s ním? Akú bude mať tento zvyšok náplň, alebo ide o podstatné zníženie počtu pracovníkov, prepúšťanie? Zvyšok teda bude vyhodený do nejakej z nevyhovujúcich budov. Nie je mi to celkom jasné a nie som celkom spokojný s týmto riešením. § 8, predmet podnikania. Dalo by sa hovoriť o mnohých veciach, ktoré tu súvisia. Skôr ma zaujíma, prečo tu nie je napríklad inžinierska činnosť, ktorú považujem za veľmi dôležitú v Slovenskej správe ciest, súvisiaca s informačnými technológiami a podobne. Tá nikde nie je uvádzaná, je len v osobitnom, na konci ustanovení, ale považujem to teda za škodu. V § 12, diaľničná spoločnosť, znovu by som mohol viaceré veci, tu mám teda poznamenané, snáď už by to bolo príliš veľa k tomuto jednému návrhu zákona. V § 13, znovu mám poznámku, že všetky činnosti vykonáva dnes Slovenská správa ciest a teda sú to podnikateľské činnosti. Ak vznikne Diaľničná spoločnosť, čo vlastne bude ďalej so Slovenskou správou ciest, bude rozpočtová, príspevková? Aká bude pracovná náplň, alebo samotné zrušenie Slovenskej správy ciest, to je pre mňa otvorená otázka. K bodu 17, ktorý súvisí s § 13, hovorí sa tam o colných priestoroch, tu poznamenávam, že ten ostane na východnej hranici s Ukrajinou, ostatné colné priestory zanikli vstupom do Európskej únie a tak ďalej. Čiže záver, ja skúsim len záver, pretože moje vystúpenie bolo ďaleko, ďaleko širšie, ale predpokladám, že ešte ďalšie vystúpenia by boli totožné s mojím. Takže v závere ešte raz skúsim sumarizáciu. Nie je zohľadnený vstupný majetok ohľadom ciest prvej triedy, ktoré sa majú stať majetkom Diaľničnej spoločnosti, to znamená, aký bude osud súbehov, ktoré sú spoplatnené. Hovoril som o tom majetkovom usporiadaní v budovách, ktoré sú lukratívne. Teda prečo sa štát vzdáva lepších priestorov a ponecháva lepšie priestory Diaľničnej spoločnosti, ktorá je, samozrejme, spoločnosťou, ktorá môže podnikať? Hovoril som o tom rezervnom fonde, hovoril som a pýtal som sa na rozdelenie odborných činností súčasnej Slovenskej správy ciest, pretože pán minister vie, že nedávne udalosti na prístavnom moste, ale to možno bude mať vylosovanú otázku na zajtra, preukázali akúsi neschopnosť riadiť na Slovenskej správe ciest tieto problémy, ako to potom bude riadiť Diaľničná spoločnosť. Druhá etapa transformácie Slovenskej správy ciest, tiež si nemyslím, že je dobre riešená. Nepoznám teda bližšie, skôr by som potreboval možno diskusie, ako bude nakladané s ľudskými zdrojmi na Slovenskej správe ciest. Mohli by sme hovoriť dlhšie na tému a tento zákon mi dnes nedáva odpoveď na otázku elektronického spoplatnenia. Iste všetci vieme, tí, ktorí sa zaoberáme týmto problémom, aký dlhý čas je potrebný pre rozbehnutie uvedeného systému. Ak máme k dispozícii alebo má vláda dnes k dispozícii čas 18 mesiacov, v ktorom treba vykonať obrovské množstvo práce, myslím si, že to bude značný problém a dovolím si naň upozorniť. Mrzelo ma, že pán minister dopravy sa nevyjadril k televíznej prestrelke medzi ministrom financií a generálnym riaditeľom Slovenskej správy ciest ohľadom drahých diaľnic. Viete, keby boli diaľnice stavané podľa hesla, ktoré som razil, stavať rýchlo a splácať pomaly, nemuselo k takejto prestrelke vôbec dôjsť a diaľnice mohli byť úplne, úplne niekde inde. Takisto otázka nálepiek za používanie diaľnic, rýchlostných ciest. Vieme, že dnes diaľnice máme drahšie ako vo Švajčiarsku alebo v Čechách, tak to aspoň hodnotila naša tlač. Obávam sa, že zdražovanie nálepiek nevychádza z pozitívnych makroekonomických predpokladov, o ktorých nás ubezpečuje podpredseda vlády a minister financií, ale vychádza z niečoho iného, vychádza z potreby zdrojov naplnenia príjmovej časti práve tejto Diaľničnej spoločnosti. Otázkou je, ako udržať verejné financovanie. Bojím sa, že dopad na obyvateľstvo, dobrý, v tomto prípade nebude. Takže môj absolútny zámer, mnohé pozmeňujúce návrhy prešli vo výbore pre hospodárstvo, privatizáciu, podnikanie, ale musím podčiarknuť ďalej, poviem veľmi slušne a veľmi diplomaticky, ten zákon nie je špičkový, ale čo teraz. To je naozaj otázka, je tu dnes alebo je pripravený na rokovanie v parlamente zákon o štátnom rozpočte na rok 2005, čo teraz teda s týmto zákonom? Blokovať ho, nechať ho prepracovať, vrátiť na prepracovanie, zastaviť alebo pozastaviť výstavbu diaľnic, keď vláda pochopila, že o dva roky môže strihať pásky a o dva roky bude rok znovu volebný. Je to na škodu. Ja by som snáď skôr mohol kdesi v závere dávať otázky. Škoda Štátneho fondu cestného hospodárstva, ktorý tu existoval, škoda zastavenia výstavby diaľnic. Ak by som to porovnal teda s nezamestnanosťou, ktorá z toho titulu vznikla, ak by som porovnal chýbajúce kilometre, ak by som porovnal množstvo investorov, ktorí tu na Slovensku mohli byť, aký objem priemyselnej výroby mohli títo investori doniesť, myslím si, mohli sme byť omnoho ďalej, ale to už nesúvisí priamo s meritom tohto zákona. Povedal som aspoň niekoľko odborných problémov a je skutočne dnes na zváženie, schváliť, alebo neschváliť, to je naozaj hamletovská otázka. Ďakujem pekne. (Potlesk.)